b'\n_START_ARTICLE_\nLa Platjola\n_START_SECTION_\nFlora i fauna\n_START_PARAGRAPH_\nDe resultes del vessament d\xe2\x80\x99aig\xc3\xbces provinents dels arrossars, amb una elevada c\xc3\xa0rrega de pesticides, les aig\xc3\xbces de la llacuna s\xc3\xb3n fortament eutr\xc3\xb2fiques i a penes s\xe2\x80\x99hi troben macr\xc3\xb2fits. \xc3\x9anicament algun Potamogeton nodosus i Ceratophyllum demersus, per\xc3\xb2 que ni tan sols hi estan arrelats i provenen dels desguassos dels arrossars. _NEWLINE_Al voltant de la llacuna hi ha un important poblament de canyissar amb boga (Typha sp.). Aquest espai destaca per la nidificaci\xc3\xb3 d\xe2\x80\x99ard\xc3\xa8ids, an\xc3\xa0tids i passeriformes de canyissar. Entre els ard\xc3\xa8ids s\xe2\x80\x99hi poden trobar la pr\xc3\xa0ctica totalitat de les esp\xc3\xa8cies que crien al delta: agr\xc3\xb3 roig (Ardea purpurea), martinet ros (Ardeola ralloides), martinet blanc (Egretta garzetta), martinet de nit (Nycticorax nycticorax), martinet menut (Ixobrychus minutus), esplugabous (Bubulcus ibis) i, espor\xc3\xa0dicament, el bit\xc3\xb3 (Botaurus stellaris). Tamb\xc3\xa9 hi ha els seg\xc3\xbcents passeriformes nidificants: balquer (Acrocephalus arundinaceus), boscarla de canyar (Acrocephalus scirpaceus), boscaler (Locustella luscinioides) i la subesp\xc3\xa8cie de repicatalons (Emberiza schoeniclus whiterby), de distribuci\xc3\xb3 limitada al sud de Fran\xc3\xa7a i est de la pen\xc3\xadnsula Ib\xc3\xa8rica. Altres ocells que nidifiquen a la zona s\xc3\xb3n el cames-llargues (Himantopus himantopus) i el cabusset (Tachybaptus ruficollis). A l\xe2\x80\x99hivern la Platjola esdev\xc3\xa9 un dormidor d\xe2\x80\x99ard\xc3\xa8ids i d\xe2\x80\x99arpelles (Circus aeruginosus)._NEWLINE_Pel que fa als peixos, destaca l\'exist\xc3\xa8ncia d\'una petita poblaci\xc3\xb3 de rabosa de riu (Blenius fluviatilis). Es tracta d\xe2\x80\x99un espai for\xc3\xa7a ben conservat, de propietat privada, dif\xc3\xadcil acc\xc3\xa9s al p\xc3\xbablic i que no presenta equipaments gestionats des del Parc Natural.\n_START_SECTION_\nProtecci\xc3\xb3\n_START_PARAGRAPH_\nLa totalitat de l\xe2\x80\x99espai forma part l\xe2\x80\x99espai del PEIN "Delta de l\xe2\x80\x99Ebre" i de la Xarxa Natura 2000 ES0000020 "Delta de l\xe2\x80\x99Ebre". El Parc Natural del Delta de l\xe2\x80\x99Ebre nom\xc3\xa9s la inclou parcialment, ja que no inclou diverses parcel\xc2\xb7les al nord i oest.'